पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर में अप्रैल में ही कोरोना ने दोगुनी गति से युवाओं पर प्रहार किया है। युवाओं की जान भी जा रही है। पिछले साल सितंबर, अक्टूबर और नवंबर में औसतन एक हजार से 1700 तक युवा और एक हजार से 950 तक बुजुर्ग संक्रमित मिले थे। अब अप्रैल में मिले 4075 केस में औसतन 3 हजार युवा और 1 हजार के करीब बुजुर्ग पॉजिटिव मिले हैं।
मई के शुरुआती छह दिन में यह ग्राफ और बढ़ा है। संक्रमित मरीजों में युवाओं की संख्या बढ़ने पर स्वास्थ्य विभाग अब स्टडी करेगा। ताकि बुजुर्गों से ज्यादा युवाओं के संक्रमित होने की वजह का पता लगाया जा सका। इधर, पीजीआई में इस साल जनवरी से पांच मई तक प्रदेश के विभिन्न जिलों से कोरोना होने पर भर्ती हुए 372 संक्रमित की मौत हो चुकी है। वहीं पीजीआई के 1370 हेल्थ केयर वर्कर्स संक्रमित हो चुके हैं।
संकट यह भी; 382 में 170 मरीजों की सांसें हाई फ्लो ऑक्सीजन पर
पीजीआई में 378 बेड पर 382 कोरोना मरीज हैं। इनमें से 170 मरीज हाई फ्लो ऑक्सीजन और 37 वेंटिलेटर पर सांसें ले रहे हैं। पीजीआई में सर्वाधिक मरीज हाई फ्लो ऑक्सीजन सिस्टम पर होने की वजह से ऑक्सीजन की डिमांड दिन पर दिन बढ़ती जा रही है।
ट्रामा आईसीयू के 27 बेड पर 13 मरीज हाई फ्लो ऑक्सीजन और 12 मरीज वेंटीलेटर पर, एमआईसीयू ब्लॉक में 44 मरीज हाई फ्लो ऑक्सीजन पर और ट्रामा ग्राउंड फ्लोर पर 35 बेड पर 72 मरीजों को हाई फ्लो ऑक्सीजन पर हैं।
गंभीर हालत में आ रहे मरीज, 1370 हेल्थ वर्कर्स भी पॉजिटिव हो चुके
पीजीआई के कोविड-19 नोडल अधिकारी डॉ. एसके सिंगल ने बताया कि पीजीआई में कोरोना से ग्रस्त गंभीर मरीजों में इजाफा हुआ है। रोहतक सहित प्रदेश भर के जिलों से आ रहे गंभीर मरीजों के फेफड़े ज्यादा संक्रमित होने की वजह से ऑक्सीजन सेचुरेशन लेवल घटता जाता है। डॉक्टरों की टीमें लगातार जुटी हैं, इसलिए कोविड ड्यूटी के दौरान अब तक 1370 हेल्थ केयर वर्कर्स कोविड पॉजिटिव हो चुके हैं। हालांकि इनमें से अधिकांश हेल्थ केयर वर्कर्स रिकवर होकर वापस कोविड ड्यूटी पर लौट रहे हैं।
कोविड प्रोटोकाॅल से गुरुवार को 28 लोगों के शवों का अंतिम संस्कार किया गया। इसमें वैश्य कॉलेज रोड श्मशान घाट पर 16 व जींद रोड श्मशान घाट पर 12 शवों की अंत्येष्टि नगर निगम के कर्मचारियों ने की। इसमें रोहतक के 15 शव शामिल हैं।
केस अपडेट- 54 छात्र सहित 220 नए मरीज मिले, दो युवाओं सहित 15 की मौत
जिले में गुरुवार को 54 छात्र सहित 220 नए कोरोना संक्रमित मरीज मिले। 50 वर्ष से ज्यादा उम्र के 13 और दो युवाओं सहित 15 लोगों की मौत हुई। अब तक 275 लोगों की कोरोना से मौत हो चुकी है। गुरुवार को 195 मरीज ठीक हुए। अब जिले में कोविड एक्टिव केस का ग्राफ 1731 पर पहुंच गया है। 1683 मरीज होम आइसोलेशन में और 48 मरीज पीजीआई सहित अन्य निजी अस्पतालों में उपचाराधीन हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn